(1839) [ 1129 ] Diederic van Elzaten , Ghertruden sone van Elzaten , die des ouden Robbrechs Vriezen dochtere was ; dese Diederijc was de xvjte grave van Vlaenderen , wel xlij jaer lanc , ende in sine intreye was hy al te zeere heerlyken , ende blydelyken ontfanghen , in al den steden van Vlaenderen , ende hy brac aff , ende dede te nieute alle de exactien , settinghen , ende maeltoten , die Willem van Normandyen gheordineert hadde , ende hilt Vlaenderen in groeten payse .Clemencie sijn moye , de weduwe van den jonghen Robbrecht de Vrieze , de welke den paus Calixtus sustre was , soe wilde Vlaenderen hebben te haren live , als weduwe , ende over hare duwarye , ende de coninc Lodewijc van Vrankeryke riedt hare , daeromme te stichtene orloghe jeghen Diederyke van Elzaten .Dit vernemende Diederijc tracteerde zoetelijc met Clemencien , sijnre moyen , ende belovede hare vore hare bylevinghe te ghevene dat rechte dardden deel van Vlaenderen , ende soe was op dit met Diede - ryke haren neve te vreden , ende ghepayt .